Текстът на проекта трябва да е написан на български език с някой от широко-разпространените компютърни редактори (MS Word, LaTeX и др.). Обемът не бива да надвишава 50 страници. Заглавната страница съдържа, освен темата на проекта, името/имената на авторите и на научния ръководител, адрес за връзка с тях (електронна поща, мобилен телефон, пощенски адрес). Проектът трябва да е съпроводен от резюме на български език с до 200 думи и от резюме на английски език (вкл. превод на заглавието), също до 200 думи. Резюметата трябва да бъдат в **Word** формат и да съдържат информация в коя научна област е проектът и какви са оригиналните приноси на автора/авторите на разработката.

Изложението се разделя на глави/секции и започва с *Увод*, в който се формулират целите и задачите на проекта. По-нататък в увода се прави кратка анотация на съдържанието на отделните глави/секции. Проектът завършва със *Заключение*, в което се описва как са постигнати целите и как са решени задачите. В заключението трябва да се отбележи приносът на автора/авторите и да се направи коментар върху възможностите за по-нататъшно развитие на представения проект. Накрая се прилага списък на всички използвани източници - литература, интернет страници, софтуерни продукти.

Проектите от техническите науки и техните приложения следва да съдържат подробно описание на продукта (устройство, приспособление и др.), снимков и/или видео материал, илюстриращ действието на продукта, както и други подкрепящи тезите на авторите материали. В проектите по информатика и информационни технологии с приложен характер изложението трябва да съдържа описание на програмната система/програмното осигуряване (което не зависи от програмната реализация); избор на програмно-технически средства; описание на реализацията (архитектура на системата и интерфейс). В приложение могат да бъдат включени ръководство за потребителя, програмен код и илюстриращи примери. Проектите по информатика и информационни технологии трябва да бъдат придружени от носител с изпълним код, необходим за подробното запознаване на рецензентите с разработката.

За участие с художествени произведения е необходимо: 1) **заявление за участие**, придружено с 2) **кратко описание на идеята на подадената творба в word файл** и 3) **прикачен jpg или pdf файл в онлайн системата с визията на самата творба.** Mузикалните композиции се приемат в сканирано копие в jpg или pdf файл. Необходимо е файловете да са с достатъчно добра резолюция, по която да бъде оценен артистичният проект. Препоръчително е, при възможност, оригиналът на творбите да бъде подаден на място в деловодството на БАН, на адрес: **Българска академия на науките, за Ученически институт на БАН, ул. 15 ноември № 1, 1040 София.** Оригиналът (рисунка, пластика, скулптура, дърворезба) ще бъде върнат на автора/ите му след приключване на ученическата сесия и закриване на евентуална изложба с постъпилите творби за участие.